**Zápisnica z rokovania poslancov OcZ dňa 26.11.2018**

**Prítomní :** Podľa prezenčnej listiny

**Program :**

**1. Otvorenie zasadnutia**

**2. Určenie zapisovateľa overovateľov zápisnice**

**3. Voľba návrhovej komisie**

**4. Kontrola uznesení**

**5. Správa audítora k auditu účtovnej závierky za rok 2017**

**6. Rozpočet obce na rok 2019 a 2020,2021**

**7. Rôzne - Diskusia**

**8. Schválenie uznesenia**

**9. Ukončenie rokovania**

**K bodu 1.** Rokovanie poslancov OcZ otvoril starosta obce. Privítal prítomných poslancov a oboznámil ich s programom rokovania.

Prítomní : Mgr. Ľudmila Húsková, Ing. Dana Kolláriková, RNDr. Ladislav Pecho, Ján Brindza, Vladimír Medňanský, Mgr. Martin Hurtiš, Štefan Beňadik, Ing. Jaroslav Popelka

Kontrolórka obce Ing. Kamila Topoľská.

Pred začatím rokovania starosta obce vyzval zapisovateľku OVK p. Evu Mjartanovú aby prítomných informovala o výsledku volieb do obecného zastupiteľstva konaných dňa 10.11.2018.

Po prečítaní výsledkov volieb, starosta zablahoželal novo zvolenej starostke obce Ing. Dane

Kollárikovej k víťazstvu a poprial jej veľa úspechov v práci aj osobnom živote.

**K bodu 2. Určenie zapisovateľa overovateľov zápisnice**

Za zapisovateľku bola určená Eva Mjartanová

Za overovateľov zápisnice – Ing. Jaroslav Popelka

Ing. Dana Kolláriková

**K bodu 3. Voľba návrhovej komisie**

predseda : Ján Brindza

člen : Mgr. Ľudmila Húsková

člen : RNDr. Ladislav Pecho

**Bolo prijaté uznesenie 1/11/2018 8/0/0**

**K bodu 4. Kontrola uznesení.**

K termínu konania OcZ sú aktuálne uznesenia :

- Uznesenie č. 6/10/2018, -ktoré uložilo OÚ predĺžiť pracovný pomer s hospodárom TJ Baník Sebedražie do 30.11.2018. Uznesenie je splnené.

-Uznesenie 9/10/2018 – predložiť na najbližšie rokovanie OcZ „Návrh rozpočtu obce na rok 2019 a 2020-2021”. Uznesenie bolo splnené a taktiež boli dodržané zákonné náležitosti na jeho zverejnenie. Rozpočet obce tvorí samostatný bod rokovania.

-Uznesenie 10/10/2018 – uzatvoriť zmluvu na zabezpečenie zimnej údržby. Uznesenie je splnené . Bola podpísaná „ Zmluva na zabezpečenie zimnej údržby miestnych komunikácii ” so spoločnosťou RS Centrum s .r. o. Prievidza

**K bodu 5. Správa audítora k auditu účtovnej závierky za rok 2017**

Správa bola doručená poslancom spolu s pozvánkou na rokovanie zastupiteľstva elektronickou poštou.

Starostaobce prečítal správu audítora a požiadal HK obce o stanovisko.

HK obce len stručne vysvetlila niektoré zistenia audítora. Boli zistené niektoré položky, ktoré boli nesprávne účtované, nebola vykonaná inventarizácia majetku obce a to spôsobilo niektoré nezrovnalosti . Tieto pochybenia už boli odstránené . Z celkového hľadiska nebola spochybnená účtovná závierka. Účtovníctvo dáva reálny obraz o hospodárení obce a auditom neboli zistené závažné porušenia. Správu audítora k auditu účtovnej závierky za rok 2017 zobrali poslanci na vedomie.

**Bolo prijaté uznesenie 2/11/2018 8/0/0**

**K bodu 6 - Rozpočet obce na rok 2019 a 2020,2021**

Návrh rozpočtu obce bol zverejnený na informačnej tabuli obce a na internetovej stránke obce. Starosta obce stručne zdôvodnil predložený návrh rozpočtu obce na rok 2019 ako aj na roky 2020 a 2021. Vysvetlil východiská pre zostavenie rozpočtu.

Následne požiadal HK Ing. Topoľskú o odborné stanovisko k predloženému návrhu.

Hlavná kontrolórka vo svojom stanovisku konštatovala , že rozpočet je spracovaný v súlade so všeobecne záväznými právnymi predpismi, zákonom č. 523/2004 Z.Z. o rozpočtových pravidlách verejnej správy a rešpektuje potreby obce a rozpracované investičné akcie

Následne starosta obce otvoril diskusiu k predloženému návrhu rozpočtu..

Diskusia :

Vladimír Medňanský, ako predseda finančnej komisie, informoval, že komisia na svojom zasadnutí prehodnotila jednotlivé položky rozpočtu. Informoval sa o možnosti navýšiť

finančné prostriedky pre TJ Baník na ďalšieho trénera pre deti MŠ a ZŠ. Tréningy budú

prebiehať v KD dvakrát týždenne. Podľa počtu zúčastnených detí bude potreba dvoch trénerov. Jeden tréner je platený z dotácie futbalového zväzu.

Starosta obce vysvetlil, že tento náklad nie je zahrnutý v rozpočte, nakoľko táto požiadavka nebola predložená včas a ešte nevieme s určitosťou povedať koľko detí sa bude pravidelne zúčastňovať tréningov. Všetko bude potrebné vydokladovať Futbalovému zväzu.

Touto skutočnosťou sa bude zaoberať nové OcZ a môže zmeniť túto položku v rozpočte

obce podľa potreby.

V. Medňanský poukázal na skutočnosť , že spoločenské organizácie v obci by mali byť zaregistrované a mať právnu subjektivitu , aby mohli čerpať dotáciu od obci.

Starosta obce vysvetlil, že doposiaľ to fungovalo tak, že týmto organizáciám neboli poukázané prostriedky na ich účet, ale boli priamo z účtu obce preplatené náklady, na ktoré dopredu požiadali poskytnúť finančné prostriedky. Napríklad úhrada faktúry za autobus, preplatenie cvičiaceho náradia a podobne. Keby boli zaregistrované, museli by viesť riadne účtovníctvo a to by im robilo nemalé problémy.

- HK obce upozornila na skutočnosť, že podľa zákona sú jednotlivé subjekty povinné predložiť do 15.10.2018 žiadosť o poskytnutie finančných prostriedkov na svoju činnosť.

Taktiež vysvetlila náležitosti, ktoré by mala daná organizácia predložiť.

-Ing. Dana Kolláriková je za podporu dobrej veci a tou je viesť deti k športovaniu. Náklady za november a december na druhého trénera, budú zahrnuté do rozpočtu pri úprave rozpočtu novým zastupiteľstvom.

**Bolo prijaté uznesenie 3/11/2018 8/0/0**

**K bodu 7 – Rôzne**

Starosta obce predložil poslancom na prerokovanie a schválenie:

1. Výsledky vypracovanej analýzy odpadov v obci Sebedražie, ktorá sa uskutočnila 19.10.2018. Po krátkej diskusii vzali poslanci predloženú analýzu na vedomie.

**Bolo prijaté uznesenie 4/11/2018 8/0/0**

1. Žiadosť pána Miroslava Boboka, ul. Športová 260/37 o odkúpenie pozemku z majetku obce. Časť parcely C KN č. 3402 označenej na GP č. 299/2018 – PD ako parcela 3402/3 o výmere 211m². Tento pozemok užíva a má ho taktiež ohradený. S predajom súhlasili všetci poslanci. Predaj bude prebiehať tak ako to stanovuje zákon.

**Bolo prijaté uznesenie 5/11/2018 8/0/0**

1. Žiadosť pána Zdenka Grobarčíka o odkúpenie obecného pozemku. Taktiež ide o pozemok, ktorý užíva a má ohradený. Jedná sa časť parcely C KN č. 3402 označenej na GP č. 299/2018- PD ako parcela 3402/2 o výmere 118 m ². Poslanci po preverení podkladov zámer odpredať pozemok schválili.

**Bolo prijaté uznesenie 6/11/2018 8/0/0**

Hlavná kontrolórka obce predložila poslancom návrh kontrolnej činnosti na obdobie október, november, december 2018. V pláne sú zahrnuté kontroly finančných prostriedkov v pokladni, kontrola účtovných dokladov, výber miestnych poplatkov, dodržiavanie zákona o verejnom obstarávaní.

Poslanci po krátkej diskusii predložený plán kontrolnej činnosti HK obce na obdobie október, november, december 2018 schválili

**Bolo prijaté uznesenie 7/11/2018 8/0/0**

Hlavná kontrolórka obce predložila poslancom návrh kontrolnej činnosti na 1. polrok 2019. V pláne sú zahrnuté kontroly finančných prostriedkov v pokladni, kontrola účtovných dokladov, výber miestnych poplatkov, dodržiavanie zákona o verejnom obstarávaní a iné.

Poslanci po krátkej diskusii predložený plán kontrolnej činnosti HK obce na 1. polrok 2019 schválili

**Bolo prijaté uznesenie 8/11/2018 8/0/0**

Starosta obce informoval poslancov o „ Príkaze starostu obce na vykonanie inventarizácie majetku obce k 31.12.2018”. V súlade so zákonom sa vykoná dokladová inventarizácia majetku obce.

HK obce vysvetlila poslancom, že fyzickú inventarizáciu majetku obce nie je povinnosť robiť každý rok.

**Bolo prijaté uznesenie 9/11/2018 8/0/0**

Starosta obce predložil poslancom žiadosť na preplatenie nevyčerpanej dovolenky za kalendárny rok 2018 v počte 17 dní. S preplatením dovolenky súhlasili všetci poslanci.

**Bolo prijaté uznesenie 10/11/2018 8/0/0**

**Diskusia poslancov**

1. Ján Brindza vyzval predsedov jednotlivých komisii aby predložili návrh odmeny pre členov komisii. Podklady je potrebné predložiť do **30.11.2018**, tak aby mohli byť vyplatené vo výplate za mesiac november.
2. Mgr. Martin Hurtiš sa informoval, či sa bude vykonávať asfaltovanie všetkých výkopov na obecných komunikáciách.

Na uvedené reagoval starosta obce, že sa v tomto roku bude asfaltovať len ulica Lúčna.

Priznal, že sú veľké problémy s rozkopanými a neupravovanými cestami. Zhotoviteľ nestíha

dosypávať jamy a výtlky, pretože tu už nemá dostatok ľudí. Pociťuje to ako veľký problém, ktorý sa márne usiluje riešiť. Každý deň urguje, aby sa dosypávali vzniknuté nerovnosti na vozovke. Úplne chápe ľudí, že zle vnímajú priebeh prác na oprave vozovky.

1. Ing. Popelka upozornil na netesniacu šachtu pri obci Cigeľ . Na uvedené reagoval starosta obce, že táto skutočnosť je v zápise z kontrolného dňa. Ďalej sa informoval, či bol opravený cvičiaci stroj v areáli TJ Baník Sebedražie. Na uvedené reagoval starosta obce , že závada bola odstránená.

1. V. Medňanský sa informoval ako dopadol spor s dodávateľom stavebných prác na ihrisku TJ Baník. Starosta obce informoval, že im bola vrátená faktúra, nakoľko nedodržali výšku nákladov podľa zmluvy a dopredu neavizovali žiadne problémy s dodržaním rozpočtu.
2. Starosta obce informoval prítomných poslancov, že organizuje na deň 30.11.2018 spoločné stretnutie poslancov, členov pracovných komisii a zamestnancov obce. Stretnutie sa uskutoční o 17,00 hodine v kultúrnom dome. Na stretnutí sa chce poďakovať poslancom, členom komisii a zamestnancom obce za spoluprácu v končiacom sa volebnom období 2014-2018.

**K bodu 8. - Schválenie uznesenia**

Starosta obce vyzval predsedu návrhovej komisie Jána Brindzu, aby prečítal prijaté uznesenia. K prijatým uzneseniam neboli prítomnými poslancami OcZ vznesené žiadne námietky ani výhrady.

Uznesenia boli schválené všetkými prítomnými poslancami OcZ. **8/0/0**

**K bodu 9. - Ukončenie rokovania**

Starosta obce, po vyčerpaní všetkých bodov programu, poďakoval prítomným poslancom za účasť a posledné pracovné zasadnutie obecného zastupiteľstva vo volebnom období 2014-2018 ukončil.

V Sebedraží dňa 26.11.2018

Zapísala Eva Mjartanová

S obsahom zápisnice súhlasím

za overovateľov zápisnice :

Ing. Jaroslav Popelka....................................

Ing. Dana Kolláriková ......................................

**Ing. Peter Juríček**

starosta obce

.